Dr Begriff Monarchii stammt vom griechische  μοναρχία  (monarchía) ab, wo sich us de Wörter μόνος (monos = "ein") und  άρχειν  (archein = "herrsche") zsämmesetzt, und bedütet "Eleiherrschaft". Er bezeichnet e Staats- bzw. Regierigsform, wo e Monarch oder e Monarchin s Amt vom Staatsoberhaupt usüebt (und bildet so s Gegestück zur Republik). D Machtbefuegniss vom Monarch chönne je noch dr Form vo dr Monarchii variiere: s Spektrum goht vo fast keine (parlamentarische Monarchie) über dur e Verfassig begränzti (konstitutionelli Monarchii) bis zur uneigschränkte politischr Macht (absoluti Monarchii). Zuesätzlig wird zwüsche Erbmonarchii, wo dr Herrscher dur d Erbfolg bestimmt wird, und Wahlmonarchii, wo dr Monarch in ere Wahl meistens für s Läbe gwehlt wird. In Erbmonarchie wird dr Herrschaftsaaspruch vom Staatsoberhaupt im Allgemeine uf e göttligi Bestimmig zrugggführt. Au e Verehrig as eigeständigi Gottheit oder Person mit göttlichem Ursprung isch möglig (sehr verbreitet in antike Riich, z. B. im alten Ägypte oder im Römische Riich, aber au in neuerer Zit, z. B. im Kaiserriich China oder bis noch em Zweite Wältchrieg z Japan).